
Text rozhodnutia
Súd: Krajský súd Bratislava Spisová značka: 2S/50/2018 Identifikačné číslo súdneho spisu: 1018200428 Dátum vydania rozhodnutia: 06. 07. 2018 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2018:1018200428.1 Uznesenie Krajský súd v Bratislave v právnej veci žalobcu: Hammerl Aviation Laundryservices s. r. o., IČO: 35 870 371, M. R. Štefánika 2760/106, 901 01 Malacky, zastúpený: Šuriak & Co., advokátska kancelária s.r.o., Moskovská 13, 811 08 Bratislava, proti žalovanému: Finančné riaditeľstvo Slovenskej republiky, Lazovná 63, 874 01 Banská Bystrica, v konaní o preskúmanie rozhodnutia žalovaného č. 100186699/2018 zo dňa 22.01.2018 a o návrhu na priznanie odkladného účinku, takto r o z h o d o l : Krajský súd v Bratislave návrh žalobcu na priznanie odkladného účinku správnej žaloby zo dňa 14.03.2018 z a m i e t a. o d ô v o d n e n i e : 1. Žalobou zo dňa 14.03.2018 podanou na Krajský súd v Bratislave dňa 27.03.2018 sa žalobca domáhal preskúmania zákonnosti rozhodnutia žalovaného č. 100186699/2018 zo dňa 22.01.2018, ktorým žalovaný potvrdil rozhodnutie Daňového úradu Bratislava - pobočka Malacky č. 102503830/2017 zo dňa 04.12.2017, ktorým bola žalobcovi uložená pokuta vo výške 12.273,30 eur. 2. Žalobca zároveň požiadal súd o priznanie odkladného účinok napadnutého rozhodnutia žalovaného podľa § 185 zákona č. 162/2015 Z. z. Správny súdny poriadok (ďalej len „SSP“). V návrhu na odklad vykonateľnosti žalobca uviedol, že okamžitým výkonom napadnutých rozhodnutí mu hrozí závažná ujma. Ďalej uviedol, že v súčasnej dobe sa nachádza v období nepriaznivej finančnej situácie. Strata žalobcu sa značne prehĺbila oproti predchádzajúcemu obdobiu. Priznanie odkladného účinku žaloby žalobca žiadal aj s ohľadom na potrebu zachovania pracovných miest žalobcu a výkonu ďalšej podnikateľskej činnosti. Mal za to, že priznanie odkladného účinku nie je v rozpore s verejným záujmom. 3. K návrhu žalobcu na priznanie odkladného účinku napadnutého rozhodnutia sa vyjadril žalovaný v podaní zo dňa 03.05.2018 tak, že nesúhlasí s priznaním odkladného účinku správnej žalobe. 4. Podľa § 184 SSP podanie správnej žaloby nemá odkladný účinok, ak tento zákon alebo osobitný predpis neustanovuje inak. 5. Podľa § 185 SSP správny súd môže na návrh žalobcu a po vyjadrení žalovaného uznesením priznať správnej žalobe odkladný účinok: a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 6. Podľa § 186 ods. 1 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. 7. Podľa § 188 SSP ak správny súd návrhu žalobcu nevyhovie, uznesením ho zamietne. 8. Správny súd v súlade s citovaným zákonným ustanovením § 188 SSP zamietol návrh žalobcu, nakoľko neboli splnené podmienky ust. § 185 písm. a) SSP a žalobca vo svojom návrhu dostatočne neodôvodnil, v čom spočíva závažná ujma pri výkone napadnutého rozhodnutia a aká konkrétna škoda, resp. závažná ujma by mu mohla byť spôsobená. Jeho argumenty ohľadom nepriaznivej finančnej situácie a ohrozenia pracovných miest žalobcu sú len všeobecné a správny súd v nich nevidel skutočnú hrozbu odôvodňujúcu obavu závažnej ujmy, značnej hospodárskej škody, finančnej škody, prípadne iného nenapraviteľného následku (straty pracovných miest žalobcu). Pravdivosť svojich tvrdení a hrozbu závažnej ujmy neosvedčil žiadnymi podkladmi priloženými k žalobe. Žalobcom priložené výpisy z bankových účtov nie sú v tomto prípade relevantné, nakoľko z nich nie je možné vytvoriť komplexný prehľad o hospodárení žalobcu, tak ako v prípadne predloženia napr. účtovnej uzávierky za kalendárny rok. Rovnako v správnej žalobe absentujú akékoľvek dôkazy ohľadom ohrozenia pracovných miest žalobcu. Žalobca zároveň opomenul preukázať svoje tvrdenie, že priznanie odkladného účinku nie je v rozpore s verejným záujmom. V predmetnej veci nie sú dané ani podmienky vyplývajúce z § 185 písm. b) SSP na priznanie odkladného účinku správnej žalobe. 9. Toto rozhodnutie prijal senát Krajského súdu v Bratislave pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Proti tomuto uzneseniu kasačná sťažnosť nie je prípustná podľa § 439 ods. 2 písm. e) SSP.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1018200428.1 (dáta aktuálne k 10. 11. 2026). Záväzné je znenie zverejnené súdom.




